**OBRAZLOŽENJE OPĆEG DIJELA GODIŠNJEG IZVJEŠTAJA O IZVRŠENJU FINANCIJSKOG PLANA JAVNE USTANOVE „NACIONALNI PARK BRIJUNI“ ZA 2023. GODINU**

**Fizički pokazatelji**

Tablica 1. Ostvareni promet u fizičkim pokazateljima



Javna ustanova Nacionalni park Brijuni tijekom 2023. godine ostvarila je ukupno 47.913 noćenja od toga 21.517 noćenja domaćih gostiju i 26.396 noćenja stranih gostiju, što je povećanje od 7,88% u odnosu na prethodnu godinu i povećanje od 6,24% u odnosu na plan 2023. godine.

U istom razdoblju Ustanova je ostvarila ukupno 272.866 izleta što je povećanje od 2,47% u odnosu na isto razdoblje prethodne godine i povećanje od 2,58% u odnosu na plan 2023.godine. Strukturu izleta čini 244.806 posjeta otoku Veliki Brijun, 27.438 posjeta otoku Sv.Jerolim i 622 posjeta otoku Mali Brijun.

Tablica 2. Dinamika ostvarenog broja izleta i prihoda od izleta



Tablica 3. Dinamika ostvarenog broja vezova i prihoda od veza



Prihodi od izleta u 2023. godini ostvareni su u iznosu od 3.984.764 eura ili 100,13% godišnjeg plana. Prihodi od veza broda u istom razdoblju ostvareni su u iznosu od 423.948 eura ili 81,9% godišnjeg plana.

Tablica 4. Dinamika ostvarenog broja noćenja i prihoda od noćenja



Ustanova je u 2023. godini ostvarila prihode od smještaja u iznosu od 2.985.773 eura, što čini izvršenje 113,62% godišnjeg plana 2023. godine i 23,99% povećanje prihoda u odnosu na isto razdoblje prethodne godine.

**Financijski plan 2023.**

Financijski plan Javne ustanove „Nacionalni park Brijuni“ ostvaren je kako sljedi:

**Prihodi**

Tablica 5.Prihodi prema ekonomskoj klasifikaciji



Javna ustanova Nacionalni park Brijuni ostvarila je u 2023. godini ukupne prihode u iznosu od 11.292.876 eura ili 99,58% planiranih ukupnih prihoda. Od ukupno ostvarenih prihoda 11.281.055,94 eura čine prihodi poslovanja i realizirani su 100,3% planiranih prihoda poslovanja, dok su prihodi od prodaje nefinancijske imovine naplaćeni u iznosu od 11.820,06 eura i čine 12,72% planiranih u 2023. godini.

Najznačajniji udio prihoda poslovanja čine prihodi od prodaje proizvoda i robe te pruženih usluga i prihodi od donacija u iznosu od 6.591.638,76 eura, i čine ih prihodi od prodaje roba i suvenira u suvenirnicama i na šankovima Ustanove u iznosu od 93.674,10 eura, prihodi od pruženih usluga u iznosu od 6.491.390,08 eura i donacije u iznosu od 6.574,58 eura. Strukturu prihoda od pruženih usluga čine prihodi od hotelijerskih usluga u iznosu od 6.125.686 eura, prihodi od koncesija za iznajmljivanje imovine i turističko oplovljavanje u iznosu od 226.324 eura, te prihodi od usluga prijevoza, refundacija usluga režijskih troškova pruženih MORH-u i Državnim nekretninama i ostalih pruženih usluga u iznosu 139.380 eura. Navedeni prihodi ostvareni su 105,12% planiranih u 2023. godini i veći su za 12,5% u odnosu na ostvareno u istom razdoblju 2022. godine što je rezultat porasta prihoda od hotelskih usluga zbog povećanja broja noćenja i rasta cijena na tržištu.

Prihodi od upravnih i administrativnih pristojbi, pristojbi po posebnim propisima i naknada povećani su u odnosu na isto razdoblje u 2022. godini za 14,2%. Navedeni prihodi ostvareni su u iznosu od 4.147.101,67 euro što čini izvršenje 98% plana 2023. godine i odnose se na ostvarene prihode od pružanja izletničkih usluga u iznosu od 3.952.141,89 eura, prihode s naslova osiguranja, refundacije štete od osiguravajućeg društva u iznosu od 159.762,29 eura i ostale prihode koje čine prihodi od lučke pristojbe iznosu od 35.197,49 eura.

Pomoći iz inozemstva i od subjekata unutar općeg proračuna u iznosu od 259.298,97 eura odnose se na

* sredstva pomoći od međunarodnih organizacija i institucija EU za provedbu projekata prekogranične suradnje Interreg „MPA Networks“ i „MPA Engage“ u iznosu od 92.944,45 eura
* sredstva pomoći od izvanproračunskih korisnika potpore za zapošljavanje stalnih sezonaca u iznosu od 2.606,78 eura, uplate Fonda za zaštitu okoliša i energetsku učinkovitost za projekt Očuvanja plemenite periske, projekt sanacije Topničke baterije Monte Peneda i projekt uređenja Ćufarove staze i staze Kosir u ukupnom iznosu od 34.175,39 eura,
* pomoći proračunskim korisnicima iz proračuna koji im nije nadležan sredstva primljena od Istarske županije za projekt Znanstveno-stručni skup 40. obljetnice Np Brijuni u iznosu od 5.000 eura,
* prijenosi između proračunskih korisnika istog proračuna uplate potpora Agencije za plaćanja u poljoprivredi, ribarstvu i ruralnom razvoju u iznosu od 34.947,68 eura, prijenos sredstava iz Zajednički sredstava Ministarstva gospodarstva za projekt Obnove močvarnog staništa Saline u iznosu od 35.642,05 eura, te sredstva uplaćena od strane Ministarstva kulture i medija za sanaciju torpedo baterije na Malom Brijunu u iznosu od 50.930 eura i sredstva za projekt sanacije Crkve sv.Germana u iznosu od 3.052,62 eura.

Prihodi od pomoći izvršeni su 58,94% plana 2023. godine.

Prihodi od prodaje nefinancijske imovine naplaćeni su u iznosu od 11.820,06 eura i smanjeni su u odnosu na isto razdoblje lani te čine svega 12,72% planiranog u 2023. godini.

Tablica 6. Prihodi prema izvorima financiranja



Od ukupno ostvarenih prihoda u iznosu od 11.292.876 eura najveći iznos od 6.585.835,06 eura ostvaren je iz izvora financiranja Vlastiti prihodi, dok je iz izvora financiranja Prihodi za posebne namjene ostvareno 4.163.901,33 eura. Iz izvora pomoći ostvareno je 259.298,97 eura, donacija 6.574,58 eura, iz izvora opći prihodi i primici ostvareno je 265.446 eura iz izvora financiranja Prihodi od nefinancijske imovine 11.820,06 eura.

**Rashodi**

Tablica 7. Rashodi prema ekonomskoj klasifikaciji



Ukupni rashodi ostvareni su u iznosu od 11.292.479,35 eura što čini izvršenje ukupno planiranih rashoda od 99,66%. Rashodi poslovanja iznose 10.902.843,87 odnosno 102,61% planiranih rashoda poslovanja u 2023. godini i u odnosu na prethodnu godinu povećani su za 18,71%, dok su rashodi za nabavu nefinancijske imovine izvršeni u iznosu od 389.635,48 eura odnosno 55,17% planiranih rashoda i manji su u odnosu na ostvareno u istom razdoblju prethodne godine za 36,74%.

U strukturi rashoda poslovanja rashodi za zaposlene izvršeni su u iznosu od 5.967.666,65 eura odnosno 123,99% planiranih rashoda za zaposlene što čini povećanje od 32,99% u odnosu na isto razdoblje prethodne godine. Povećanje rashoda za zaposlene posljedica je porasta troškova plaća na osnovi Odluke Vlade o povećanju plaća, naknada za godišnji odmor i porasta broja zaposlenih.

Materijalni rashodi ostvareni su u iznosu od 4.752.704,39 eura što predstavlja 83,79% planiranih materijalnih rashoda i povećanje od 3,96% u odnosu na prethodnu godinu.

Strukturu materijalnih rashoda čine naknade troškova zaposlenima u iznosu od 215.820,24 eura, rashodi za materijal i energiju u iznosu od 1.932.769,42 eura, rashodi za usluge u iznosu od 2.119.586,40 eura, naknade troškova osobama izvan radnog odnosa u iznosu od 1.057,76 eura i ostali nespomenuti rashodi poslovanja u iznosu od 483.470,57 eura. Najznačajnije povećanje materijalnih rashoda u odnosu na prethodnu godinu, ostvareno je u okviru rashoda za usluge za 127.552,66 eura. Navedeno povećanje rashoda odnosi se u najvećem dijelu na povećanje troškova usluga za tekuće i investicijsko održavanje, intelektualne usluge i komunalne usluge.

Financijski rashodi ostvareni su u iznosu od 17.378,35 eura što čini 109,11% planiranog i viši su u odnosu na realizirane u istom razdoblju prethodne godine za 12,92% odnosno 1.988,86 eura.

Ustanova je tijekom 2023. godine ostvarila rashode za pomoći u iznosu od 161.549,87 eura koji se odnose na uplatu sredstava prema Pravilniku o mjerilima i načinu korištenja donacija i vlastitih prihoda nacionalnih parkova i parkova prirode.

U iznosu od 3.544,61 eura izvršene su naknade građanima i kućanstvima iz proračuna.

Rashodi za nabavu nefinancijske imovine u tijekom 2023. godine izvršeni su u iznosu od 389.635,48 eura odnosno 55,17% plana. Najznačajnija ulaganja odnose se na rashode za nabavu postrojenja i opreme i to najvećim dijelom na nabavu uređaja, strojeva i opreme za ostale namjene.

Tablica 8. Rashodi prema izvorima financiranja



Od ukupno ostvarenih prihoda u iznosu od 11.292.479,35 eura u 2023. godini iz izvora financiranja vlastiti prihodi financirano je 6.280.867,23 eura rashoda, iz izvora prihodi za posebne namjene iznos od 4.466.234,33 eura, iz izvora opći prihodi i primici 265.446 eura, iz izvora pomoći rashodi u iznosu od 259.483,57 eura, iz izvora donacije rashodi u iznosu od 8.628,16 eura te izvora prihodi od nefinancijske imovine rashodi u iznosu 11.820,06 eura.

Tablica 9. Rashodi prema funkcijskoj klasifikaciji



Od ukupno izvršenih rashoda prema funkcijskoj klasifikaciji rashodi u iznosu od 5.011.612,12 eura izvršeni su u kategoriji zaštiti bioraznolikosti i krajolika, dok su rashodi u iznosu od 6.280.867,23 eura izvršeni u kategoriji Ekonomskih poslova, ostale industrije.

**Račun financiranja**

Tablica 10. Račun prihoda i rashoda i Račun financiranja

A.RAČUN PRIHODA I RASHODA



B.RAČUN FINANCIRANJA



U razdoblju siječanj-prosinac 2023. godine ostvareni su ukupni prihodi u iznosu od 11.292.876 eura i to prihodi od poslovanja u iznosu od 11.281.055,94 eura i prihodi od prodaje nefinancijske imovine u iznosu od 11.820,06 eura, dok su ukupni rashodi ostvareni u iznosu od 11.292.479,35 eura koje čine rashodi poslovanja u iznosu od 10.902.843,87 eura i rashodi za nabavu nefinancijske imovine u iznosu od 389.635,48 eura. Iz navedenog proizlazi pozitivan poslovni rezultat u iznosu 396,65 eura.

U okviru ukupnog donosa viška/manjka iskazan je iznos od 4.751.203,42 eura, a koji se odnosi na:

* Preneseni manjak iz prethodne godine u iznosu od 4.452.862,83 eura
* obračunatu godišnju amortizaciju i preostalu sadašnju vrijednost isknjižene imovine knjiženu direktno na kontu u iznosu od 298.340,59 eura

Navedeni iznos obračunate amortizacije odnosi se samo na amortizaciju one dugotrajne imovine Ustanove čija nabavna vrijednost prilikom nabavke nije teretila rashode poslovanja.

Naime, budući da je Ustanova, do 31.12.2012. godine vodila knjigovodstvo sukladno Uredbi o računovodstvu neprofitnih organizacija nabavna vrijednost dugotrajne materijalne imovine nije teretila rashode Ustanove u trenutku nabavke već kroz obračun amortizacije koji je vršen tijekom korisnog vijeka trajanja imovine. Međutim, prelaskom na proračunsko računovodstvo pojavio se problem knjiženja neotpisanog dijela dugotrajne materijalne imovine budući da sukladno Pravilniku o proračunskom računovodstvu amortizacija ne tereti rashode Ustanove već umanjuje izvore financiranja.

Pregled stanja novčanih sredstava na računima Ustanove:

|  |  |  |
| --- | --- | --- |
|  | 01.01.2023. | 31.12.2023. |
| Novac u banci i blagajni  | 3.901.164,75 | 4.156.751,09 |